ORDE do 21 de agosto de 2006 pola que se resolve o procedemento de revisión de oficio da Orde do 17 de xuño de 2005, de aprobación definitiva da modificación das normas subsidiarias de planeamento urbanístico de Cervo (Lugo), no núcleo de San Cibrao.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 12/09/2006

Visto o expediente tramitado por esta consellería relativo á revisión de oficio da Orde do 17 de xuño de 2005, da Consellería de Política Territorial, Obras Públicas e Vivenda, de aprobación definitiva da modificación puntual das normas subsidiarias de planeamento urbanístico de Cervo (Lugo), no núcleo de San Cibrao, e con base nos seguintes
I. Antecedentes.
1. As vixentes normas subsidiarias de planeamento municipal de Cervo foron aprobadas definitivamente pola Comisión Provincial de Urbanismo de Lugo, con data do 12 de xullo de 1978, ao abeiro do texto refundido da Lei sobre réxime do solo e ordenación urbana do 9 de abril de 1976.
No dito planeamento urbanístico preveuse, entre outros equipamentos públicos, o colexio de educación infantil e primaria Mestre Riveira Casás, de San Cibrao, en terreos que se clasificaron como solo urbano e se cualificaron como dotacional.
2. A Orde do 17 de xuño de 2005, do conselleiro de Política Territorial, Obras Públicas e Vivenda, outorga a aprobación definitiva á modificación das normas subsidiarias de planeamento urbanístico de Cervo (Lugo), no núcleo de San Cibrao, que fora aprobada provisionalmente polo concello o 31 de maio de 2005. A dita orde foi publicada no Diario Oficial de Galicia número 130, do 7 de xullo.
A modificación aprobada ten por obxecto:
a) A creación dunha área de esparexemento -espazo libre de carácter público- que complemente o paseo marítimo de San Cibrao, nunha superficie de aproximadamente 7.300 m, clasificada como solo urbano e que afecta un espazo cualificado como dotacional, ocupado na actualidade polo colexio público Mestre Rivera Casás, que ocupa preto dos 800 m en planta máis un pavillón polideportivo pechado e cuberto duns 1.000 m.
b) A supresión dunha vía, a nomeada rúa de Beiramar, de bordo de solo urbano, en contacto coa ría e a praia de Torno, e a introdución dunha nova vía de dez metros de amplitude que linda cun rueiro situado ao norte do ámbito desta modificación.
c) A clasificación como solo urbano dotacional da totalidade da parcela ocupada polo Centro de Educación Infantil e Primaria de Galdín, uns 8.000 m que nas actuais normas aparece parte como solo urbano regulado pola ordenanza residencial mixta, uns 2.100 m, e parte como solo urbanizable, preto de 5.900 m.
Na aprobación definitiva introducíronse as seguintes precisións:
a) Cómpre que a área cualificada como dotacional no Centro de Educación Infantil e Primaria de Galdín teña a consideración de equipamento de sistema xeral, manténdose as características da ordenanza dotacional proposta.
b) Debe completarse o proxecto de modificación xa que non está calculado neste, o estándar de equipamentos comunitarios de titularidade pública de tal xeito que se xustifique que se mantén por enriba dos 5 m de solo por cada 100 m edificables de uso residencial no municipio, de acordo co previsto no artigo 47.1º b) da Lei 9/2002, do 30 de decembro, de ordenación urbanística e protección do medio rural de Galicia.
Non consta que se teñan formalizado as ditas condicións especificadas na orde de aprobación definitiva.
3. Como consecuencia da modificación aprobada alterouse o uso urbanístico dos terreos actualmente ocupados polo colexio público Mestre Rivera Casás, que conta con dúas unidades de educación infantil e seis unidades de educación primaria actualmente en funcionamento, e pasaron a ser cualificados como espazo libre público de modo que as instalacións do colexio quedaron en situación legal de fóra de ordenación por total incompatibilidade co novo planeamento e abocadas á súa desaparición.
Non entanto, na tramitación da modificación das normas subsidiarias de planeamento non consta que se solicitase o preceptivo informe da Administración competente en materia educativa.
Con posterioridade á aprobación definitiva da modificación do planeamento que recualificaba os terreos do colexio público, o Concello de Cervo, con data do 24 de xuño de 2005, solicita ante a Consellería de Educación e Ordenación Universitaria a desafectación do CEIP Mestre Rivera Casás. No expediente tramitado pola autoridade educativa recaeu inicialmente a Resolución do 13 de xullo de 2005, do director xeral de Centros e Ordenación Educativa, autorizando a desafectación solicitada polo concello. Contra esta resolución, Ramón Bellas Ramudo e outros, en nome e representación da A.N.P.A. do CEIP Mestre Rivera Casás, interpuxeron recurso de alzada no que recaeu resolución da conselleira de Educación e Ordenación Universitaria da Xunta de Galicia, do 12 de xaneiro de 2006, que estimando o recurso anula a resolución impugnada e, en consecuencia, denega a autorización para proceder á desafectación do CEIP Mestre Rivera Casás de Cervo.
4. A conselleira de Política Territorial, Obras Públicas e Transportes, con data do 12 de abril de 2006, inicia o procedemento de revisión de oficio
da Orde do 17 de xuño de 2005, de aprobación definitiva da modificación puntual das normas subsidiarias de planeamento urbanístico de Cervo, no núcleo de San Cibrao.
No expediente tramitado consta informe da Consellería de Educación e Ordenación Universitaria, do 28 de abril de 2006.
5. A revisión de oficio foi notificada ao concello de Cervo e á A.N.P.A. do CEIP Mestre Rivera Casás e sometida a información pública mediante anuncio publicado no Diario Oficial de Galicia número 99, do 25 de maio de 2006.
Durante o prazo de audiencia e de información pública presentaron escritos de alegacións o alcalde-presidente do Concello de Cervo, o Consello Escolar do CEIP Galdín e outros 482 escritos de alegacións presentadas por particulares no rexistro do concello.
6. O Pleno do Consello Consultivo de Galicia, en sesión do 20 de xullo de 2006, por unanimidade, emite ditame favorable á proposta de revisión de oficio da Orde do 17 de xuño de 2005, de modificación das normas subsidiarias de planeamento urbanístico de Cervo.
II. Fundamentos xurídicos.
1. A Lei 9/2002, do 30 de decembro, de ordenación urbanística e protección do medio rural de Galicia, modificada pola Lei 15/2004, do 29 de decembro, no seu artigo 47.5º, establece que o planeamento xeral cualificará como solo dotacional os terreos que fosen destinados efectivamente a usos docentes ou sanitarios públicos, elementos funcionais das infraestruturas de transportes e instalacións adscritas á defensa nacional. Malia o anterior, mediante convenio entre a Administración titular do ben, a consellería competente en materia de urbanismo e ordenación do territorio e o concello, poderán ser destinados a outros usos distintos e atribuírselles aos propietarios o 100% do aproveitamento tipo, de conformidade co establecido nesta lei, coa finalidade de facilitar o financiamento de infraestruturas públicas.
Resultando incuestionable que no tempo de aprobación da modificación do planeamento, os terreos ocupados polo CEIP Mestre Rivera Casás estaban destinados efectivamente a usos docentes, con dúas unidades de educación infantil e seis unidades de educación primaria actualmente en funcionamento, que os terreos se clasificaron como solo urbano con destino a zona dotacional, segundo as normas subsidiarias de planeamento municipal de Cervo de 1978, e que a Administración educativa denegou a autorización para a súa desafectación, o planeamento urbanístico vén obrigado a manter a cualificación urbanística dotacional acorde coa súa función de colexio público de ensino infantil e primario, por imperativo do artigo 47.5º da Lei 9/2002, de ordenación urbanística e protección do medio rural de Galicia.
2. De igual modo, a Lei orgánica 1/1990, de ordenación xeral do sistema educativo, na súa disposición adicional décimo sétima, establece que os edificios destinados a centros de educación infantil de segundo ciclo, primaria e especial non poderán destinarse a outros servizos ou finalidades sen autorización previa da Administración educativa. E a Lei orgánica 8/1985, reguladora do dereito á educación, no seu artigo 17, dispón que a creación e supresión de centros públicos sexan efectaudos polo Goberno ou polo Consello de Goberno da comunidade autónoma correspondente, no ámbito das súas respectivas competencias.
Na tramitación da modificación das normas subsidiarias de planeamento municipal non foi solicitado informe ou autorización da Administración educativa para desafectar os terreos ao servizo público a que estaban destinados. Só despois de aprobada a recualificación, o Concello de Cervo solicitou a desafectación do colexio público Mestre Rivera Casás que finalmente foi denegada por Resolución da conselleira de Educación e Ordenación Universitaria, do 12 de xaneiro de 2006.
3. A Lei 30/1992, do 26 de novembro, de réxime xurídico das administracións públicas e do procedemento administrativo común, no seu artigo 62.2º, establece que serán nulas de pleno dereito as disposicións administrativas que vulneren a Constitución, as leis ou outras disposicións administrativas de rango superior.
Así mesmo, no artigo 102.2º da citada Lei 30/1992, disponse que en calquera momento, as administracións públicas de oficio e logo de ditame favorable do Consello de Estado ou órgano consultivo equivalente da comunidade autónoma, poderá declarar a nulidade das disposicións administrativas nos supostos previstos no artigo 62.2º.
A Orde do 17 de xuño de 2005, pola que se outorga a aprobación definitiva á modificación das normas subsidiarias de planeamento urbanístico de Cervo (Lugo), no núcleo de San Cibrao, no que atinxe á recualificación da zona dotacional ocupada polo colexio público Mestre Rivera Casás, vulnera o disposto no artigo 47.5º da Lei 9/2002, de ordenación urbanística e protección do medio rural de Galicia, modificada pola Lei 15/2004, do 29 de decembro, así como o disposto na disposición adicional décimo sétima da Lei orgánica 1/1990, de ordenación xeral do sistema educativo, e no artigo 17 da Lei orgánica 8/1985, reguladora do dereito á educación.
Así mesmo, na tramitación da modificación das normas subsidiarias de planeamento non consta o convenio coa autoridade competente en materia de educación, que nin sequera foi consultada sobre a recualificación e desafectación dos terreos ocupados polo colexio público, o que implica a omisión dun trámite esencial do procedemento legalmente establecido e como consecuencia a nulidade de pleno dereito da aprobación definitiva da modificación do plan, segundo o disposto no artigo 62.2º da
Lei 30/1992, de réxime xurídico das administracións públicas e do procedemento administrativo común.
4. As alegacións presentadas polo Concello de Cervo non poden ser acollidas. O principal argumento do alegante é que a modificación do planeamento urbanístico para desafectar os terreos do colexio público Mestre Rivera Casás se fixo co coñecemento e o consentimento da autoridade educativa que se evidencia nas actuacións realizadas pola Consellería de Educación e Ordenación Universitaria que culminan na Resolución do 13 de xullo de 2005, do director xeral de Centros e Ordenación Educativa, autorizando a desafectación do CEIP Rivera Casás, por petición do Concello de Cervo.
A realidade dos feitos é que a aprobación definitiva da modificación das normas subsidiarias, na que se cambia o uso urbanístico dos terreos ocupados polo colexio público Mestre Rivera Casás, se produciu con data do 17 de xuño de 2005, sen que se obtivese obtido aínda a preceptiva autorización da Administración educativa competente, incorrendo en vicio de nulidade absoluta por vulnerar o disposto no artigo 47.5º da Lei 9/2002, de ordenación urbanística e protección do medio rural de Galicia, no artigo 17 da Lei orgánica 8/1985, reguladora do dereito á educación, na disposición adicional décimo sétima da Lei orgánica 1/1990, de ordenación xeral do sistema educativo, e por ter sido aprobado con omisión dun trámite esencial do procedemento legalmente establecido (ausencia de autorización de desafectación polo Consello da Xunta de Galicia). O propio alegante recoñece (páxinas 11 e 12 do seu escrito) que estaban a tramitarse simultaneamente dous expedientes administrativos independentes,
un deles -o relativo á dotación docente- é orzamento doutro -a modificación do planeamento-.
E non pode entenderse sanado o vicio de nulidade de pleno dereito coa posterior obtención da autorización por Resolución do 13 de xullo de 2005, da Dirección Xeral de Centros e Ordenación Educativa, toda vez que foi anulada por Resolución do 12 de xaneiro de 2006, da conselleira de Educación e Ordenación Universitaria por incorrer en vicios de nulidade absoluta ou radical.
A inexistencia de autorización para a desafectación das instalacións, edificios e terreos do CEIP Mestre Rivera Casás, tanto no momento de aprobarse definitivamente a modificación como no día de hoxe, e o funcionamento efectivo do colexio público na actualidade, determinan a nulidade de pleno dereito da modificación das normas subsidiarias de planeamento que cambia o uso urbanístico dos terreos, por vulnerar o disposto no art 45.7º da Lei 9/2002, e na lexislación vixente en materia educativa.
Apreciada a concorrencia de vicios determinantes da nulidade de pleno dereito da Orde do 17 de xuño de 2005, non pode prosperar a alegación de que a revisión de oficio constitúa desviación de poder, nin de vulneración da autonomía municipal, nin procede entrar aquí nas consideracións sobre a conveniencia e oportunidade da modificación.
5. Tampouco poden acollerse os argumentos contidos nos 482 escritos de alegacións sobre a conveniencia da creación dunha área de espazos libres e zonas verdes nos terreos actualmente ocupados polo CEIP Mestre Rivera Casas, toda vez que o expediente de revisión de oficio non ten por obxecto valorar a conveniencia e oportunidade da modificación do planeamento aprobada, senón determinar se incorreu nun vicio de nulidade absoluta por vulnerar a legalidade vixente. Resultando evidente que a recualificación dos terreos destinados a usos docentes vulnerou o disposto no artigo 47.5º da Lei 9/2002, de ordenación urbanística e protección do medio rural de Galicia, a modificación do planeamento urbanístico aprobada incorreu nun vicio de nulidade absoluta ou de pleno dereito, o que non se cuestiona polos alegantes.
6. En cambio, considéranse atendibles as alegacións presentadas polo Consello Escolar do CEIP de Galdín e pola xunta directiva da A.N.P.A. do CEIP de Galdín no senso de manter a clasificación como solo urbano dotacional da parcela de 8.000 m ocupada polo colexio de educación infantil e primaria de Galdín, en aplicación do disposto no artigo 47.5º da Lei 9/2002, de ordenación urbanística e protección do medio rural de Galicia, modificada pola Lei 15/2004, do 29 de decembro.
7. De conformidade co disposto no artigo 3.1º b) da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, de réxime xurídico das administracións públicas e do procedemento administrativo común, a competencia para a revisión de oficio corresponde aos conselleiros respecto dos seus propios actos e dos ditados por órganos deles dependentes, neste caso, a competencia corresponde á conselleira de Política Territorial, Obras Públicas e Transportes.
Na súa virtude, de acordo co ditame favorable do Consello Consultivo de Galicia, e de conformidade co disposto no artigo 102.2º da Lei 30/1992, de réxime xurídico das administracións públicas e do procedemento administrativo común, na Lei 9/2002, de ordenación urbanística e protección do medio rural de Galicia, e nas demais disposicións de aplicación,
RESOLVO:
Declarar a nulidade de pleno dereito da Orde do 17 de xuño de 2005, do conselleiro de Política Territorial, Obras Públicas e Vivenda, pola que se outorgou a aprobación definitiva á modificación puntual das normas subsidiarias de planeamento urbanístico de Cervo (Lugo), no núcleo de San Cibrao, no que atinxe á recualificación dos terreos ocupados polo Colexio Mestre Rivera Casas que, en consecuencia, manteñen a súa cualificación como solo urbano dotacional público con destino a equipamento educativo, polas razóns expostas nos fundamentos xurídicos contidos no corpo deste escrito.
Contra esta resolución, que pon fin á vía administrativa, poderase interpoñer recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da súa publicación, e notificación desta resolución, de conformidade co disposto no artigo 46 da Lei 29/1998, do 13 de xullo, reguladora da xurisdición contencioso-administrativa, sen prexuízo de que con carácter previo e potestativo, poida presentar recurso de reposición ante a conselleira de Política Territorial, Obras Públicas e Transportes no prazo dun mes contado desde o día seguinte ao da súa publicación, consonte co disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 21 de agosto de 2006.
María José Caride Estévez
Conselleira de Política Territorial, Obras Públicas
e Transportes